
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου – ΝΕΑ ΔΗΜΟΚΡΑΤΙΑ
            Αθήνα, 8 Ιουνίου 2018
Αρ.Πρ.: 6673 /8.6.2018

Ε Ρ Ω Τ Η Σ Η
Προς
Κύριο Υπουργό Παιδείας, Έρευνας και Θρησκευμάτων

ΘΕΜΑ: «Άνιση αντιμετώπιση εις βάρος εκπαιδευτικών που υπηρετούν στο εξωτερικό, στους οποίους αφαιρείται το δικαίωμα να υποβάλλουν αίτηση παράτασης της απόσπασής τους λόγω γάμου»

Κύριε Υπουργέ,

Η ισονομία αποτελεί δομικό στοιχείο λειτουργίας του δημοκρατικού πολιτεύματος.
Στην περίπτωση του μέτρου της παράτασης των αποσπάσεων για τους εκπαιδευτικούς στο εξωτερικό, λόγω γάμου, η αρχή της ισονομίας παραβιάζεται.
Το Υπουργείο Παιδείας με προγενέστερη απόφασή του, το Νοέμβριο του 2017, δίνει αυτή τη δυνατότητα στους εκπαιδευτικούς, αλλά με μεταγενέστερη απόφασή του, το Μάιο του 2018, περιορίζει αυτό το δικαίωμα σε πέντε (5) μόνο εκπαιδευτικούς που είχαν πάρει παράταση της απόσπασής τους, λόγω γάμου, τον περασμένο Αύγουστο.
Η φωτογραφική αυτή διάταξη δεν εγείρει μόνο ζητήματα ισονομίας.
Προκαλεί αναστάτωση και σοβαρά κοινωνικά προβλήματα στις οικογένειες των συγκεκριμένων εκπαιδευτικών. 

Κατόπιν των ανωτέρω
Ερωτάται ο Κύριος Υπουργός

1. Εάν γνωρίζει το ζήτημα που έχει δημιουργηθεί και αν προτίθεται να επανεξετάσει την απόφαση της 9-5-2018 με Αρ. Πρωτ.:74692/Η2, με την οποία αφαιρείται το δικαίωμα σε συγκεκριμένους εκπαιδευτικούς που υπηρετούν στο εξωτερικό να υποβάλλουν αίτηση παράτασης της απόσπασής τους λόγω γάμου.

Ο Ερωτών Βουλευτής

Μάνος Κόνσολας
Βουλευτής Δωδεκανήσου

